amanoisuno/poetBack huggingface dataset:
虎丘山真娘墓 沈亞之 
金釵淪劍壑，茲地似花台。油壁何人值，錢塘度曲哀。翠餘長染柳，香重欲熏梅。但道行雲去，應隨魂夢來。
答殷堯藩贈罷涇源記室 沈亞之 
勞君輟雅話，聽說事疆場。提筆從征虜，飛書始伏羌。河流辭馬嶺，節臥聽龍驤。孤負平生劍，空憐射鬥光。
五月六日，發石頭城，步望前船，示舍弟兼寄侯郎 沈亞之 
客子去淮陽，逶迤別夢長。水關開夜鎖，霧棹起晨涼。煙月期同賞，風波勿異行。隱山曾撼櫓，轉瀨指遙檣。蒲葉吳刀綠，筠筒楚粽香。因書報惠遠，為我憶檀郎。
別龐子肅 沈亞之 
自為應仙才，丹砂煉幾回。山秋夢桂樹，月曉憶瑤台。雨雪依岩避，煙雲逐步開。今朝龍仗去，早晚鶴書來。
春色滿皇州 沈亞之 
何處春輝好，偏宜在雍州。花明夾城道，柳暗曲江頭。風軟遊絲重，光融瑞氣浮。鬥雞憐短草，乳燕傍高樓。繡轂盈香陌，新泉溢禦溝。回看日欲暮，還騎似川流。
宿白馬津寄寇立 沈亞之 
客思聽蛩嗟，秋懷似亂砂。劍頭懸日影，蠅鼻落燈花。天外歸鴻斷，漳南別路賒。聞君同旅舍，幾得夢還家。
汴州船行賦岸傍所見 沈亞之 
古木曉蒼蒼，秋林拂岸香。露珠蟲網細，金縷兔絲長。秋浪時回沫，驚鱗乍觸航。蓬煙拈綠線，棘實綴紅囊。亂穗搖鼯尾，出根掛鳳腸。聊持一濯足，誰道比滄浪。
送文穎上人游天臺 沈亞之 
露花浮翠瓦，鮮思起芳叢。此際斷客夢，況複別志公。既曆天臺去，言過赤城東。莫說人間事，崎嶇塵土中。
宿後自華陽行次昭應寄王直方 沈亞之 
重歸能幾日，物意早如春。暖色先驪岫，寒聲別雁群。川光如戲劍，帆態似翔雲。為報東園蝶，南枝日已曛。
題海榴樹呈八叔大人 沈亞之 
曾在蓬壺伴眾仙，文章枝葉五雲邊。幾時奉宴瑤台下，應笑強如河畔柳，逢波逐浪送張騫。
西蕃請謁廟 沈亞之 
肅肅層城裏，巍巍祖廟清。聖恩覃布濩，異域獻精誠。冠蓋分行列，戎夷辨姓名。禮終齊百拜，心潔表忠貞。瑞氣千重色，簫韶九奏聲。仗移迎日轉，旌動逐風輕。休運威儀正，年推俎豆盈。不才慚聖澤，空此望華纓。
勸政樓下觀百官獻壽 沈亞之 
禦氣黃花節，臨軒紫陌頭。早陽生彩仗，霽色入仙樓。獻壽皆鴛鷺，瞻天在冕旒。菊尊開九日，鳳曆啟千秋。樂闋祥煙起，杯酣瑞影收。年年歌舞夕，此地慶皇休。
山出雲 沈亞之 
片雲朝出岫，孤色迥難親。蓋小辭山早，根輕觸石新。飄揚經綠野，明麗照青春。拂樹疑舒葉，臨江似結鱗。從龍方有感，捧日豈無因。看助為霖去，恩沾雨露均。
曲江亭望慈恩杏花發 沈亞之 
曲台晴好望，近接梵王家。十畝開金地，千株發杏花。帶雲猶誤雪，映日欲欺霞。紫陌傳香遠，紅泉落影斜。園中春尚早，亭上路非賒。芳景偏堪賞，其如積歲華。
村居 沈亞之 
有樹巢宿鳥，無酒共客醉。月上蟬韻殘，梧桐陰繞地。獨出村舍門，吟劇微風起。蕭蕭蘆荻叢，叫嘯如山鬼。應緣我憔悴，為我哭秋思。
春詞酬元微之 沈亞之 
黃鶯啼時春日高，紅芳發盡井邊桃。美人手暖裁衣易，片片輕花落翦刀。
題侯仙亭 沈亞之 
新創仙亭覆石壇，雕梁峻宇入雲端。嶺北嘯猿高枕聽，湖南山色捲簾看。
送龐子肅 沈亞之 
三年遊宦也迷津，馬困長安九陌塵。都作無成不歸去，古來妻嫂笑蘇秦。
夢挽秦弄玉 沈亞之 
泣葬一枝紅，生同死不同。金鈿墜芳草，香繡滿春風。舊日聞簫處，高樓當月中。梨花寒食夜，深閉翠微宮。
夢別秦穆公 沈亞之 
擊髆舞，恨滿煙光無處所。淚如雨，欲擬著辭不成語。金鳳銜紅舊繡衣，幾度宮中同看舞。人間春日正歡樂，
夢游秦宮 沈亞之 
君王多感放東歸，從此秦宮不復期。春景似傷秦喪主，落花如雨淚胭脂。
湘中怨 沈亞之 
隆佳秀兮昭盛時，播熏綠兮淑華歸。顧室荑與處萼兮，醉融光兮渺渺彌彌，迷千里兮涵煙眉，晨陶陶兮暮熙熙。舞婑那之穠條兮，騁盈盈以披遲。酡游顏兮倡蔓卉縠，溯青山兮江之隅，拖湘波兮嫋綠裾。荷拳拳兮未舒，
文祝延二闋 沈亞之 
閩山之杭杭兮水堋堋，吞荒抱大兮香疊層。騰氣清渾兮朝昏，神生其中兮宅幽凝。居如山兮惠如水，侯臨我兮恩如光，照導兮天覆。惠流吾兮樂且康，神有澤兮宜蔭沃，脫侯之恙兮歸侯之多福。群卑勤之恭潔兮，鑒貞盟乎山竹。。兕載吹兮音咿咿，銅鐃呶兮睋呼眓睢。樟之蓋兮麓下，肴盤列兮答神，神擺漁篁兮降拂窣窣。右持妓兮左夫人，態修邃兮佻眇。調丹含瓊兮瑳佳笑，朝馬駕兮搦寶轡，千弭函弦兮森道騎。吾何樂兮神軒，